চল্লিশোর্ধ্বদের কি তৃণমূলের ছাত্র সংগঠনে দিন গিয়াছে! 
সূত্রের খবর, চল্লিশ অতিক্রান্ত কয়েকজন বর্তমান পদাধিকারীকে সরানো হতে পারে। পরিবর্তে যাঁদের আনা হবে, তাঁদের নামও চূড়ান্ত হয়ে গিয়েছে ইতিমধ্যেই। তৃণমূলের মহাসচিব পার্থ চট্টোপাধ্যায় মঙ্গলবার জানান, ছাত্র সংগঠনে পরিবর্তিত নাম চূড়ান্ত হয়েছে।
প্রসঙ্গত, গত ২৬ মার্চ ‘এবেলা’য় প্রকাশিত হয়, বয়স ৪০ পেরিয়ে গেলেও তৃণমূল ছাত্র পরিষদের (টিএমসিপি) উত্তর, দক্ষিণ ও মধ্য কলকাতার তিন ছাত্রনেতার পদ আঁকড়ে থাকার খবর। টিএমসিপি সূত্রের খবর, গত দু’সপ্তাহে দফায় দফায় বৈঠক হয় তৃণমূলভবনে। তাতেই চূড়ান্ত হয় উত্তর এবং মধ্য কলকাতার সম্ভাব্য দুই টিএমসিপি সভাপতির নাম। সূত্রের খবর, উত্তর কলকাতার টিএমসিপি সভাপতি হতে পারেন বিশ্বজিৎ দে (বাপ্পা)। মধ্য কলকাতার সভাপতি করা হতে পারে শুভজিৎ চক্রবর্তীকে। তবে দক্ষিণ কলকাতায় অবশ্য এখনও নতুন মুখ খুঁজে পাননি তৃণমূলনেতৃত্ব।
উত্তরে যাঁকে ভাবা হয়েছে, সেই বছর তেত্রিশের বিশ্বজিৎ (বাপ্পা) রবীন্দ্রভারতী বিশ্ববিদ্যালয়ের ছাত্রনেতা। সূত্রের খবর, বাপ্পা আগে সিঁথি এলাকায় অটো চালাতেন। বিশ্ববিদ্যালয়ে ভর্তি হওয়ার পরে তৎকালীন এসএফআই কর্মী আলিউর রহমানের হাত ধরে রাজনীতিতে হাতেখড়ি। রাজ্যে পালাবদলের পরে অবশ্য দু’জনেই টিএমসিপি’তে যোগ দেন। তারপর থেকে ধীরে ধীরে বিশ্ববিদ্যালয়ে বাপ্পার প্রভাব বাড়তে থাকে। আলিউরকে সরিয়ে বাপ্পাই হয়ে ওঠেন ক্যাম্পাসের ‘সর্বেসর্বা’। পরপর পাঁচবার রবীন্দ্রভারতীর ছাত্রসংসদের সম্পাদক ছিলেন তিনি। বর্তমানে ওই বিশ্ববিদ্যালয়ে তো বটেই, সিঁথি এলাকাতেও যথেষ্ট প্রভাব রয়েছে বাপ্পার।
ক্যাম্পাসের এক ছাত্রনেতা জানালেন, বাপ্পার প্রভাব এতটাই যে, রবীন্দ্রভারতী বিশ্ববিদ্যালয়ের ছাত্রসংসদের ঘরে খালি গায়ে নাচগান করার মতো নানান বিতর্কে জড়ালেও পদ হারাতে হয়নি তাঁকে।
বাপ্পার মতোই মধ্য কলকাতার সুরেন্দ্রনাথ কলেজে প্রভাব রয়েছে শুভজিতের। সুরেন্দ্রনাথ কলেজের প্রাক্তন ছাত্র বছর তিরিশের শুভজিৎ বর্তমানে ওই কলেজেরই শিক্ষাকর্মী। টিএমসিপি’র অন্দরে শুভজিৎ, দেবাশিস বন্দ্যোপাধ্যায়ের (কানকাটা দেবু) ঘনিষ্ঠ বলেই পরিচিত। টিএমসিপি’র একাংশের দাবি, ছাত্র ভর্তি থেকে কলেজের সবকিছুতেই ‘শেষ কথা’ শুভজিতই।